**Ministru kabineta noteikumu “Kārtība, kādā civilo ekspertu nosūta dalībai starptautiskajā misijā vai operācijā, civilā eksperta dalības un finansēšanas nosacījumi un nelaimes gadījumu, kuros cietis civilais eksperts, izmeklēšanas un uzskaites kārtība” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu “Kārtība, kādā civilo ekspertu nosūta dalībai starptautiskajā misijā vai operācijā, civilā eksperta dalības un finansēšanas nosacījumi un nelaimes gadījumu, kuros cietis civilais eksperts, izmeklēšanas un uzskaites kārtība” projekta (turpmāk – Projekts) mērķis ir noteikt vienotu tiesisko regulējumu jautājumos, kas skar civilo ekspertu nosūtīšanu un dalību starptautiskajās misijās un operācijās. Projekts precizē civilo ekspertu nosūtīšanas nosacījumus, vienlīdzīgu un atbilstošu atalgojumu, kā arī nosaka nelaimes gadījumu, kuros cietis civilais eksperts, izmeklēšanas un uzskaites kārtību. Projekta spēkā stāšanās laiks – 2020. gada 1.jūlijs.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts ir sagatavots, pamatojoties uz Ministru prezidenta 2020. gada 4. februāra rezolūciju Nr. 12/2020-JUR-5, kurā lūgts Ārlietu ministrijai līdz 2020. gada 30. jūnijam sagatavot un noteiktā kārtībā iesniegt Ministru kabinetā Starptautiskās palīdzības likuma (2020. gada 16. janvāra likuma “Grozījumi Starptautiskās palīdzības likumā” redakcijā) 12. panta trešajā daļā minētā tiesību akta projektu, attiecīgi nodrošinot pārejas noteikumu 6. punktā Ministru kabinetam dotā uzdevuma izpildi, un 13. panta otrās daļas 3. punktā un ceturtajā daļā minētos tiesību akta projektus, attiecīgi nodrošinot pārejas noteikumu 7. punktā Ministru kabinetam doto uzdevumu izpildi.Starptautiskās palīdzības likuma 12. panta trešā daļa paredz, ka Ministru kabinets nosaka kārtību, kādā civilo ekspertu nosūta dalībai starptautiskajā misijā vai operācijā, civilā eksperta dalības nosacījumus, kā arī dalības finansēšanas kārtību.Starptautiskās palīdzības likuma 13. panta otrās daļas 3.  punkts paredz, ka Ministru kabinets nosaka apbedīšanas izdevumu apmēru un segšanu kārtību par civilo ekspertu, kas starptautiskās misijas vai operācijas laikā gājis bojā vai miris gada laikā pēc atgriešanās no dalības starptautiskajā misijā vai operācija ievainojuma (sakropļojuma, kontūzijas) vai tādas slimības dēļ, kuras cēlonis saistīts ar amata pienākumu pildīšanu starptautiskajā misijā vai operācijā.Starptautiskās palīdzības likuma 13. panta ceturtā daļa paredz, ka Ministru kabinets nosaka kārtību, kādā izmeklē un uzskaita nelaimes gadījumus, kuros cietis civilais eksperts, pildot amata pienākumus starptautiskajā misijā vai operācijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | Starptautiskās palīdzības likuma 12. panta trešajā daļā noteiktais deleģējums šobrīd tiek īstenots saskaņā ar Ministru kabineta 2009. gada 13. janvāra noteikumiem Nr. 35 “Kārtība, civilo ekspertu nosūta dalībai starptautiskajā misijā, un dalības finansēšanas kārtība” (turpmāk – Noteikumi Nr. 35). Atsaucoties uz Starptautiskās palīdzības likuma (2020. gada 16. janvāra likuma “Grozījumi Starptautiskās palīdzības likumā” redakcijā) 1. pantā iekļauto starptautiskās operācijas definīciju un visa teksta papildināšanu ar jēdzienu “operācija” attiecīgajā locījumā, Projekta nosaukums un tā teksts līdztekus jēdzienam “starptautiskā misija” iekļauj jēdzienu “operācija” atbilstošā locījumā. Tas veikts, lai Latvijas nosūtītie civilie eksperti varētu piedalīties Ziemeļatlantijas līguma organizācijas (turpmāk – NATO) vai Eiropas Savienības (turpmāk – ES) dalībvalsts vai starptautisko organizāciju – Apvienoto Nāciju Organizācijas, NATO, Eiropas Drošības un sadarbības organizācijas un ES Kopējās drošības un aizsardzības politikas (turpmāk – KDAP) ietvaros īstenotajās misijās un operācijās, kuru mērķis ir miera uzturēšana, konfliktu novēršana un starptautiskās drošības nodrošināšana. Starptautiskās operācijas definīcija Starptautiskās palīdzības likumā ir iekļauta saskaņā ar ES KDAP izpratni. Starptautiskās glābšanas operācijas, kuru mērķis ir likvidēt dabas katastrofu sekas, evakuēt civiliedzīvotājus no apdraudētām vietām vai veikt līdzīga rakstura darbības, kā arī starptautiskās humānās operācijas, kuru mērķis ir sniegt palīdzību civiliedzīvotājiem, kas cietuši karadarbības vai citu ekstremālu apstākļu rezultātā, nav daļa no ES KDAP.Patlaban valsts un pašvaldību amatpersonu un darbinieku, kā arī fizisko personu (neatkarīgo civilo ekspertu) nosūtīšanu starptautiskajās misijās nosaka Noteikumi Nr. 35 un Ministru kabineta 2007. gada 22. maija noteikumi Nr. 340 „Kārtība, kādā Valsts robežsardzes, Valsts policijas un Valsts ugunsdzēsības un glābšanas dienesta amatpersonas ar speciālajām dienesta pakāpēm nosūta dalībai starptautiskajās misijās un operācijās, un dalības finansēšanas kārtība” (turpmāk – Noteikumi Nr. 340). Rezultātā eksperti misijās tiek nosūtīti uz atšķirīgiem nosacījumiem, kas ietekmē eksperta atalgojumu uz misijas laiku (darba algas izmaksu un apjomu), piemaksu, kā arī sociālo garantiju esamību vai neesamību. Lai novērstu pastāvošo nevienlīdzību un veicinātu vienotu pieeju civilo ekspertu nosūtīšanai, tajā pašā laikā nepasliktinot esošos nosacījumus amatpersonām ar speciālajām dienesta pakāpēm, Projekts paredz:1. 18. punktā ekspertiem piemaksas saņemšanu papildus noteiktajam atalgojumam (vienādots ar Noteikumu Nr. 340 11. punktu), summas pielīdzinot Ministru kabineta 2010.gada 29.jūnija noteikumos Nr. 602 “Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem), valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtību” 1.pielikumā norādītājām summām;
2. 19.7.2. punktā māklera pakalpojumu segšanu (vienādots ar Noteikumu Nr. 340 13.7.2. punktu);
3. 19.8. punktā citu ar civilā eksperta pienākumu pildīšanu starptautiskajā misijā vai operācijā saistīto faktisko izdevumu saskaņā ar iesniegtajiem dokumentiem segšanu (vienādots ar Noteikumu Nr. 340 13.7.3. punktu).

Lai nodrošinātu visu civilo ekspertu sociālās garantijas, Projekta 17. punkts paredz, ka civilajiem ekspertiem dalības laikā starptautiskajā misijā un operācijā tiek izmaksāta mēnešalga (darba alga) un saglabātas Latvijas Republikas normatīvajos aktos noteiktās sociālās garantijas. Šobrīd fiziskām personām, kuras kā civilie eksperti ir nosūtīti dalībai starptautiskajā misijā, maksā Latvijā noteikto minimālo mēnešalgu tikai gadījumā, ja starptautiskā organizācija nosūtītājvalstij izvirza šādu prasību. Ja minimālā mēnešalga netiek maksāta, par fizisko personu, kas valsts interesēs tiek nosūtīta dalībai starptautiskajā misijā vai operācijā, netiek veiktas Latvijas Republikas normatīvajos aktos noteiktās sociālās iemaksas.Papildus tam, lai būtu iespējams nosūtīt dalībai starptautiskajās misijās un operācijās augstas kvalitātes speciālistus, ir nepieciešams paaugstināt mēnešalgu minētajām fiziskām personām vismaz līdz divu minimālo mēnešalgu apmēram. Igaunijā noteikumu “Noteikumi par dalību starptautiskajās civilajās misijās” (Participation in Internacional Civilain Missions Act) 18.2. punkts paredz ekspertiem noteikt darba algu vismaz 3 minimālo mēnešalgu apmērā.Ņemot vērā Starptautiskās palīdzības likuma (2020. gada 16. janvāra likuma “Grozījumi Starptautiskās palīdzības likumā” redakcijā) 13. panta otrās daļas 3. punkta deleģējumu Ministru kabinetam noteikt apbedīšanas izdevumu apmēru un segšanas kārtību par civilo ekspertu, kas starptautiskās misijas vai operācijas laikā gājis bojā vai miris gada laikā pēc atgriešanās no dalības starptautiskajā misijā vai operācijā ievainojuma (sakropļojuma, kontūzijas) vai tādas slimības dēļ, kuras cēlonis saistīts ar amata pienākumu pildīšanu starptautiskajā misijā vai operācijā, kā arī 13. panta ceturtās daļas deleģējumu Ministru kabinetam noteikt kārtību, kādā izmeklē un uzskaita nelaimes gadījumus, kuros cietis civilais eksperts, pildot amata pienākumus starptautiskajā misijā vai operācijā, Projektā paredzēta atsevišķa V. nodaļa “Nelaimes gadījumu izmeklēšana un uzskaite”. Šāds tiesiskais regulējums par civilajiem ekspertiem starptautiskajās misijās un operācijās līdz šim nav pastāvējis.Veicinot vienotu pieeju par nelaimes gadījumu izmeklēšanu un piešķiramajiem pabalstiem dažādiem Latvijas pārstāvjiem starptautiskajās misijās un operācijas, kā arī lai izlīdzinātu iespējas starp tiem civilajiem ekspertiem, kuri ir vai kuri nav valsts vai pašvaldību amatpersonas vai darbinieki, V. nodaļa izstrādāta, ņemot vērā tiesisko regulējumu, kas noteikts:* Ministru kabineta 2010. gada 29. jūnija noteikumos Nr. 605 “Kārtība, kādā izmeklē un uzskaita nelaimes gadījumus, kuros cietuši karavīri dienesta laikā un zemessargi, pildot dienestu Zemessardzē” (turpmāk – Noteikumi Nr. 605);
* Ministru kabineta 2010. gada 29. jūnija noteikumos Nr. 578 “Noteikumi par izdevumiem, kas saistīti ar karavīra vai zemessarga apbedīšanu un karavīra kapa pieminekļa uzstādīšanu, un minēto izdevumu apmēru” (turpmāk – Noteikumi Nr. 578);
* Ministru kabineta 2010. gada 21. jūnija noteikumos Nr. 565 “Noteikumi par valsts un pašvaldību institūciju amatpersonu un darbinieku sociālajām garantijām” ” (turpmāk – Noteikumi Nr. 565).

Projekta 24. punkts, līdzīgi kā Noteikumu Nr. 605 42. punkts, nosaka, ka nelaimes gadījumus izmeklē saskaņā ar tās valsts normatīvajiem aktiem, kuras teritorijā noticis nelaimes gadījums, ja starptautiskajos līgumos nav noteikta cita kārtība. Projekta 28.punkts paredz, ka pēc nelaimes gadījuma, kurā cietis civilais eksperts, konstatēšanas, izvirzošās institūcijas vadītājs izveido izmeklēšanas komisiju, kas neatkarīgi no kompetento iestāžu veiktajām procesuālajām darbībām, izmeklē un nosaka nelaimes gadījuma atbilstību sociālo garantiju saņemšanas nosacījumiem. Projekta 30. punkts nosaka izvērtēšanas komisijas tiesības pārbaudīt dokumentus, kas apliecina civilā eksperta nelaimes gadījuma faktu, pēc nepieciešamības pieprasot papildus informāciju no starptautiskās misijas vai operācijas pārstāvjiem un, ja iespējams, no civilā eksperta. Lai noteiktu civilā eksperta veselības bojājuma smaguma pakāpi, konstatētu pārejošu darbnespēju vai invaliditāti, izmeklēšanas komisija pieprasa izziņu Veselības un darbspēju ekspertīzes ārstu valsts komisijai (ievērojot Noteikumu Nr. 565 7.1 punktu un Noteikumu Nr. 605 17. punktu). Izmeklēšanas komisija sagatavo aktu par nelaimes gadījumu, kurā cietis civilais eksperts, pildot pienākumus starptautiskajā misijā vai operācijā, kurā norāda uz civilā eksperta veselības bojājuma vai bojāejas cēlonisko sakarību ar tiešo pienākumu pildīšanu, veselības bojājuma smaguma pakāpi, kā arī, vai ir iestājusies pārejoša darbnespēja vai noteikta invaliditātes grupa. Projekta 35. punkts paredz tiesības civilajam ekspertam vai personai, kura pārstāv viņa intereses, vai personai, kuras tiesības skar izvirzošās institūcijas sagatavotais akts, aktu apstrīdēt un pārsūdzēt tiesā Administratīvā procesa likuma kārtībā. Projekta 36. punkts nosaka, ka par Ministru kabineta rīkojuma projekta sagatavošanu un iesniegšanu pabalsta izmaksai atbildīga ir izvirzošā institūcija, kam pabalsts ir jāizmaksā viena mēneša laikā (Noteikumu Nr. 565 5. punkts paredz izmaksāt pabalstu amatpersonai viena mēneša laikā.). Projekta 39. punktā noteiktās civilā eksperta sociālās garantijas saistībā ar apbedīšanas, bēru un kapa pieminekļa uzstādīšanas izdevumiem pielīdzinātas karavīru un zemessargu sociālajām garantijām (Noteikumu Nr. 578 3., 4., 5., 6., 7. un 8. punkti) un valsts un pašvaldību amatpersonu (darbinieku) sociālajām garantijām (Noteikumu Nr. 565 3. un 5. punkti). Projekta 42. punkts paredz izvirzošajai institūcijai veikt nelaimes gadījumu uzskaiti nelaimes gadījumos cietušo un bojā gājušo civilo ekspertu žurnālā un nosaka tā formu atbilstoši Ministru kabineta 2009. gada noteikumu Nr.950 “Nelaimes gadījumu darbā izmeklēšanas un uzskaites kārtība” prasībām.  Pieņemot, ka nelaimes gadījuma izmeklēšanas gaitā izvirzošajai institūcijai būs nepieciešami dokumenti, kuru iegūšana ir maksas pakalpojums (piemēram, medicīniskie izmeklējumi, tulkošanas pakalpojumi, pasta pakalpojumi), Projekta 43. punkts paredz izvirzošajai institūcijai iesniegt Ministru kabinetā rīkojuma projektu par līdzekļu piešķiršanu no valsts budžeta līdzekļiem faktisko izdevumu kompensācijai, kas radušies saistībā ar civilā eksperta nelaimes gadījuma izmeklēšanu.  |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts skar fiziskās un juridiskās personas, kuras piedalās starptautiskās palīdzības aktivitāšu īstenošanā. |
| 2. | Tiesiskā regulējuma ietekme uz tautsaimniecību un administratīvo slogu | Projekts nepalielina esošo informācijas sniegšanas apjomu, tāpēc netiks uzlikts papildu administratīvais slogs un neradīsies administratīvās izmaksas. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldību budžetu |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts neietekmē spēkā esošo tiesību normu sistēmu |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts nav saistīts ar Latvijas Republikas starptautiskajām saistībām |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji aicināti līdzdarboties, rakstiski sniedzot viedokli par projektu tā izstrādes stadijā līdz 2020. gada 4. jūnijam. Projekts 2020. gada 21. maijā publicēts Ārlietu ministrijas tīmekļvietnē, sadaļā “Ārlietu ministrijas ierosinātie un saskaņošanas procesā esošie tiesību aktu projekti”, adrese: <https://www.mfa.gov.lv/aktualitates/zinas/projekti-un-lemumi-valdiba/arlietu-ministrijas-ierosinatie-un-saskanosanas-procesa-esosie-tiesibu-aktu-projekti> . |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija, Finanšu ministrija, kā arī citas nozaru ministrijas, kas nosūta vai nosūtīs ekspertus dalībai starptautiskajās misijās vai operācijās.Iekšlietu ministrijas sistēmas iestāžu amatpersonas ar speciālajām dienesta pakāpēm dalībai starptautiskajās misijās un operācijās tiek nosūtītas saskaņā ar MK 2007. gada 22. maija noteikumiem Nr. 340 „Kārtība, kādā Valsts robežsardzes, Valsts policijas un Valsts ugunsdzēsības un glābšanas dienesta amatpersonas ar speciālajām dienesta pakāpēm nosūta dalībai starptautiskajās misijās un operācijās, un dalības finansēšanas kārtība”, kā arī saskaņā ar Robežsardzes likumu, likumu “Par policiju” un Ugunsdrošības un ugunsdzēsības likumu. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija.  |
| 3. | Cita informācija | Nav |

Ārlietu ministrs E. Rinkēvičs

Pastare 67015920

valda.pastare@mfa.gov.lv